AUTOR: V. Zogović DATUM I VREME: 17.10.2016. 10:00

Zvuči uvrnuto, ali IPSF (Međunarodna federacija sportova oko šipke) je poslao zahtev Međunarodnom olimpijskom komitetu (MOK) da se ovaj sport, koji, najprostije rečeno, podrazumeva ples oko šipke sa elementima sportske aktobatike, nađe u programu Olimpijskih igara.

Pionir pol densa u Srbiji: Sanja Damljanović, Foto: promo

Sanja Damljanović je instruktorka ove možda buduće olimpijske discipline u studiju „Just pole dance” i za „Alo!” razbija predrasude o tome da se radi o striptizu, te ističe da je reč o sportu za koji je potrebno veliko umeće.

- Kako biste našim čitaocima dočarali kakav je sport pol dens?

- Predstavlja akrobacije oko šipke u vertikalnom položaju. Nastao je od indijske veštine malakhamb, stare preko 800 godina, u kojoj su pokreti identični kao u pol densu. Odmah da se razumemo, naš sport nema nikakve veze sa striptizom. Ovo je sport za koji je potrebna vekika snaga, ali i fleksibilnost i akrobatika.

Ovo su rivalke naših takmičarki, Foto: Alo!

- Da li bi Srbija mogla da se nada i nekoj olimpijskoj medalji ako se ovaj sport nađe na OI?

- Naravno, i to zlatnoj! Ovo je mlad sport kod nas, ali ima perspektivu. Naši sportisti za sada prikazuju vrhunske rezultate. Na nedavno održanom takmičenju u Hrvatskoj Jelena Bokšan i Nela Ivanković su osvojile zlato. Postoje četiri velika studija, tri u Beogradu i jedan u Novom Sadu, ali ono što nas muči je nedostatak finansija i sponzora.

- Da li ima muškaraca u Srbiji koji se bave pol densom?

- Dosta manje u odnosu na žene. Muškarci moraju da znaju da ovaj sport ima iste elemente kao i ruski strit vorkaut - završila je razgovor za „Alo!“ Sanja Damljanović.

Fleksibilnost i snaga su preduslovi za bavljenje pol densom, Foto: profimedia